## L’IVAM revisarà els seus vincles amb els territoris, les comunitats i els ecosistemes que els envolten a través de la línia Museu Amfibi

*** És una iniciativa transversal que combina art contemporani, sabers tradicionals, investigació etnogràfica i acció mediambiental
* Un dels programes del Museu Amfibi es focalitzarà en l’Albufera, l’aiguamoll costaner més representatiu de la Comunitat Valenciana**

L’Institut Valencià d’Art Modern (IVAM) prepara una sèrie d’iniciatives dins de la línia de Museu Amfibi entorn dels paisatges naturals i els cossos d’aigua vinculats històrica i socialment a la ciutat de València, com a l’Albufera, l’horta, els barrancs, el litoral mediterrani o el llit del Túria, entre altres.

“El terme ‘amfibi’ al·ludix a organismes capaços d’habitar i transitar entre l’aigua i la terra. Esta condició simbòlica permet traslladar el seu significat a l’àmbit cultural, en el qual els museus poden actuar com a mediadors entre diferents territoris físics i simbòlics, mediant nutrients i vida, memòries i sabers”, ha explicat Blanca de la Torre, directora de l’IVAM.

Des d’esta perspectiva es desenrotllaran projectes curatorials i artístics incorporant formats híbrids que combinen art contemporani, sabers tradicionals, investigació etnogràfica i acció mediambiental al voltant de dos eixos interrelacionats: Territoris-Terra i Entorns Aquàtics.

“No es concep com una mera línia programàtica, sinó com un espai d’investigació, producció i acció cultural”, ha detallat Blanca de la Torre sobre la proposta que “representa una oportunitat per a repensar el paper dels museus en el segle XXI, transitant d’una lògica centrada en la custòdia d’objectes cap a un model processual, relacional i territorialitzat”.

Un dels eixos del Museu Amfibi es focalitzarà en l’Albufera, un ecosistema de gran riquesa biològica i un espai amb gran tradició etnològica, històrica i cultural del poble valencià. El projecte inclou una exposició que s’inaugurarà l’any 2026, coincidint amb el 40 aniversari de la declaració de l’Albufera com a parc natural. La mostra pretén revisar els modes de representació d’un dels aiguamolls costaners més valuosos de la Comunitat Valenciana i de la conca mediterrània.

El Museu Amfibi arrancarà el seu programa en 2025 amb unes jornades de mediació cultural, un projecte d’investigació sobre els fenòmens naturals i els efectes que generen socialment i una activitat per a famílies al voltant de les tradicions, ritus i rituals de les festivitats més arrelades en la cultura popular del nostre territori.

La iniciativa, que tindrà una línia editorial pròpia, s’emmarca en l’interés de l’IVAM a posicionar-se “com una institució permeable i activa, capaç de generar coneixement situat i mediacions culturals en sintonia amb el seu context social, polític i mediambiental”, ha resumit Blanca de la Torre.

Fecha: 31/07/2025